**Ierburi**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O, ierburi, înalte, cenuşii,

Unde ne îngropăm pe cei iubiţi

Şi călătoarele noastre trupuri,

Cald lăcaş de înţelegere.

Sau ierburi, mărunte, abia mijite

Din carapacea pământului

Ca un incendiu verde trosnind.

Şi vântul care loveşte

În vâlvătaia flăcărilor

Răscolind puterile.

Cerul a trecut peste filigranul

Eteric al şoaptelor.

Tot ce este moarte s-a oprit în pântece

Şi umbra boleşte sub reci piedestale.

Soarele şi-a aprins o retortă undeva

Într-un alt incendiu

Şi iarba ca o mamă

A rămas să ne învelească.

Copyright © 2017 Marin Mihalache